SET ปิดบวก 5 จุด ตามตปท. ลุ้นพรุ่งนี้วิ่งต่อ แนะจับตางบบจ.ช่วงโค้งสุดท้าย
SET ปิดบวก 5 จุด ตามตปท. จากรับข่าวความตึงเครียดรัสเซีย-ยูเครนไปพอสมควรแล้ว แนะจับตางบบจ.ช่วงโค้งสุดท้ายแนวโน้มวันพรุ่งนี้คาดตลาดฯ มีลุ้นปรับตัวขึ้นต่อ ให้แนวต้าน 1,710 จุด และแนวรับ 1,685 จุด
23 ก.พ. 2565

นายวิจิตร อารยะพิศิษฐ์ ผู้อำนวยการอาวุโสนักกลยุทธ์การลงทุน ฝ่ายวิจัย บล.เมย์แบงก์ (ประเทศไทย) กล่าวว่า ตลาดหุ้นไทยวันนี้แกว่งผันผวนอยู่ในแดนบวก สอดคล้องกับตลาดหุ้นอื่นในภูมิภาคเอเชียและดาวโจนส์ฟิวเจอร์ หลังนักลงทุนตอบรับข่าวความตึงเครียดระหว่างรัสเซียและยูเครนไปพสมควรแล้ว แต่ก็ยังคงจับตาดูท่าทีเพิ่มเติมอยู่ ทำให้วันนี้ตลาดรีบาวด์ขึ้นมา
สำหรับแนวโน้มการลงทุนวันพรุ่งนี้ นายวิจิตร คาดว่า ตลาดฯ น่าจะปรับตัวขึ้นได้ต่อ ให้แนวต้านไว้ที่ 1,710 จุด และแนวรับที่ 1,685 จุด แนะติดตามการประกาศผลประกอบการของบริษัทจดทะเบียนไทย ซึ่งจะเข้าสู่ช่วงโค้งสุดท้ายแล้ว และการรายงานตัวเลขส่งออกของกระทรวงพาณิชย์ ขณะที่ในต่างประเทศ ให้ติดตามดูท่าทีของรัสเซียและยูเครน
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 5,610.66 ล้านบาท ปิดที่ 168.50 บาท เพิ่มขึ้น 4.00 บาท
PTT มูลค่าการซื้อขาย 3,533.15 ล้านบาท ปิดที่ 38.50 บาท ลดลง 0.05 บาท
TRUE มูลค่าการซื้อขาย 2,821.38 ล้านบาท ปิดที่ 5.00 บาท ลดลง 0.10 บาท
BBL มูลค่าการซื้อขาย 2,200.31 ล้านบาท ปิดที่ 143.00 บาท เพิ่มขึ้น 3.50 บาท
CPALL มูลค่าการซื้อขาย 2,103.91 ล้านบาท ปิดที่ 67.50 บาท เพิ่มขึ้น 0.50 บาท